Saudiya Arabistonida valiahd shahzoda Isroil bosh vaziri bilan uchrashgani rad etildi

“Men davlat kotibi Pompeoni Neomdagi aeroportda kutib oldim va kuzatib qo‘ydim va uning valiahd shahzoda bilan uchrashuvida ham bo‘ldim. U yerda isroilliklar bo‘lmadi”, deb aytgan Saudiya Arabistoni tashqi ishlar vaziri.  
U tvitterdagi sahifasida OAVda ma'lum qilingan uchrashuv bo‘lmagani, muzokaralar esa Saudiya Arabistoni va AQSh vakillari o‘rtasida borganini ma'lum qilgan. 
Avvalroq Axios axborot portali Isroildagi manbalarga tayanib, valiahd shahzodaning Netanyaxu va Pompeo bilan muzokaralar o‘tkazgani, uchrashuvda Mossad direktori Yossi Koen ham ishtirok etganini ma'lum qilgan. Netanyaxu ofisida bu ma'lumotlar na tasdiqlangan, na rad etilgan. 
22 noyabrda Netanyaxu ofisida vazirlar mahkamasining har haftalik majlisi unga ko‘proq tayyorgarlik kerakligi vaji ostida qoldirilgan. Biroq manbalarning ta'kidlashicha, majlisning qoldirilishiga asl sabab Netanyaxuning Saudiya Arabistoniga tashrifi hisoblanadi.     
Ayni vaqtda Isroil va Saudiya Arabistoni o‘rtasida rasmiy diplomatik munosabatlar mavjud emas. Axios’ning ta'kidlashicha, ikki davlat rahbariyati o‘rtasida anchadan beri de-fakto o‘zaro aloqalar yo‘lga qo‘yilgan, biroq ular sir tutib kelingan. Yuqorida gap borayotgan uchrashuv esa ikki davlat o‘rtasida bunday yuqori darajada o‘tgan birinchi uchrashuv hisoblanadi. Nashrda ma'lum qilinishicha, Isroil va Saudiya Arabistoni AQSh prezident saylovlarida g‘alaba qozongani e'lon qilingan Jo Baydenning Eron bilan yadro kelishuvi tuzish borasidagi rejalaridan xavotirlanmoqda.